Gandia referma el seu compromís amb la diversitat en l'acte d'hissada de banderes LGTBI
22 maig 2025

## Gandia referma el seu compromís amb la diversitat en l'acte d'hissada de banderes LGTBI22 maig 2025Última actualització: 22 maig 2025

![](../gestion/img/856fd851f955c72d556623fd47269b3eba5e8c6e637730c874f39c7375579aa7.jpg)  
  

El passeig Marítim de Gandia ha sigut l’escenari de l’acte institucional d’hissada de banderes LGTBI, en una iniciativa que referma el compromís del municipi amb la igualtat i la diversitat.

  
L’acte ha comptat amb la presència de l’alcalde, **José Manuel Prieto**; de la regidora de Turisme, **Balbina Sendra**; juntament amb la regidora d’Igualtat, **Maribel Codina**; portaveus i representants dels grups municipals; col·lectius LGTBI com **CLGS** i **Independence Gay**; i representants del sector turístic. També ha participat el pregoner del **Gandia Pride 2025**, el periodista i escriptor **Nacho Montes**, així com els organitzadors de Mr.Gay Comunitat Valenciana, J**uan Martín Boll** y **Nano García**.

  
Aquest acte s’emmarca dins de les activitats del Gandia Pride 2025, i reforça el compromís institucional amb els drets del col·lectiu LGTBI, destacant la col·laboració entre administracions, societat civil i sector turístic per consolidar Gandia com un destí obert, inclusiu i orgullós de la seua diversitat.

  
Després de l’hissada de les 5 banderes LGTBI, l’alcalde de Gandia, José Manuel Prieto, ha subratllat la importància d’aquest esdeveniment, ja que referma “_els valors del destí turístic que som i, sobretot, de la ciutat que volem continuar sent: oberta, acollidora, hospitalària i profundament respectuosa._”

  
Prieto ha anunciat que una de les banderes LGTBI onejarà tot l’any a la zona central de la platja: “S_imbolitza el nostre compromís amb els drets individuals i col·lectius, amb totes les formes de ser i estimar. Gandia és una ciutat que abraça la diversitat i que vol ser un referent en la defensa dels valors de respecte, inclusió i llibertat._”

  
L’alcalde ha fet una referència especial als recents actes vandàlics contra l’exposició de contingut LGTBI al Passeig de les Germanies: “_Davant de l’odi, nosaltres responem amb més visibilitat, amb més cultura, amb més valors. L’exposició ha sigut reposada aquest mateix matí perquè en aquesta ciutat no tenen cabuda ni els discursos ni els actes d’odi. A Gandia l’espai públic és, i serà sempre, un espai de llibertat._”

  
En la seua intervenció, la màxima autoritat municipal ha incidit que el producte turístic de Gandia, a més de l’excel·lència i la qualitat, ha sabut incorporar el component de respecte, de diversitat i de tolerància a totes les persones gràcies a un treball on s’ha implicat el sector turístic.  
Finalment, l’alcalde ha agraït a les regidories implicades, col·lectius LGTBI de la ciutat, organitzadors de Mr. Gay i al sector la seua implicació en l’organització del Gandia Pride 2025.

  
Per la seua banda, Balbina Sendra ha mostrat la seua satisfacció: “**Hui es compleix un somni per segona vegada. Un Pride que ha vingut per quedar-se, que creix, i que es converteix en una eina clau per al desenvolupament turístic i social de Gandia. Gràcies a l’alcalde per creure en aquesta iniciativa, gràcies als col·lectius, al sector, als companys de la Corporació Municipal, a les forces de seguretat, i al personal de neteja i serveis per fer possible que aquesta platja lluïsca com la millor d’Espanya.**”

  
Sendra ha remarcat el missatge clar de l’acte: “_Davant l’odi, més Pride. Davant dels atacs, més visibilitat. Davant les pintades covards i nocturnes, una ciutat que es mostra orgullosa, diversa i lluminosa, com la nostra platja. No farem ni un pas arrere en la defensa dels drets i de la dignitat de totes les persones._”

  
Finalment, Nacho Montes ha agraït la invitació: “_És un honor estar ací. Mai havia vinculat un pregó a un Pride, i fer-ho a Gandia, una ciutat oberta, generosa i lluminosa, és una de les coses més especials que m’han passat._”

El pregoner ha recordat els temps de la repressió: “_Vaig nàixer en el franquisme, en una Espanya en què se’ns perseguia per estimar, per ser qui som. Hui, en canvi, puc estar ací, hissant una bandera._”

Per últim, Montes ha afirmat que, després de 20 anys sense visitar Gandia, s’ha trobat una ciutat “_més bella, més oberta, més viva que mai. Gandia és, sens dubte, la platja més bonica del món.”_

[Twittear](https://twitter.com/share)